Actualizare 16.05. Aflat la Sebeş, Victor Ponta a refuzat să comenteze anunţul făcut pe Facebook.

„Astăzi pe drum până aici am scris ceva pe Facebook şi eram sigur că nimeni nu mă va întreba despre Daimler. Dar azi vorbesc numai despre Daimler”.

La insistenţele jurnaliştilor, premierul a mai spus că nu a răspuns şi nu va răspunde la această întrebare.

„În urmă cu exact 13 ani, pe 4 aprilie 2001, premierul Adrian Năstase m-a numit în funcţia de şef al Corpului de Control al Guvernului! Şi atunci m-am gândit cu regret, dar şi cu mândrie, la cariera mea anterioară de magistrat, dar aşa am crezut că pot să fac mai mult din ce mi-am propus în viaţă.

Am încercat în toată această perioadă să folosesc poziţiile publice ocupate (secretar de stat, ministru, deputat, Prim-Ministru) pentru a schimba în bine ţara în care eu şi familia mea ne-am născut şi în care o să trăim tot timpul, cu bune şi cu rele.

Cred că acest an este cel mai greu dintre toţi anii de până acum (plin de abuzuri, persecuţii politice, calomnii, nedreptăţi, trădări şi dezamăgiri) - dar şi miza sa este enormă!

Trebuie să punem capăt tranziţiei de la societatea comunistă (cu accesele sale securiste din ultimii 10 ani) spre o ţară europeană, cu oameni mai liniştiţi şi mai demni, guvernaţi de valori şi obiective comune, nu de frica de mascaţi şi de linşajul public din partea unor jurnalişti fascisto-comunistoizi!

În noiembrie, după ce câştigăm această ultimă şi vitală bătălie, mă voi putea declara mulţumit de ce am realizat! Şi atunci îmi doresc să las locul în politică altora, mai tineri şi mai puţin marcaţi de regimul oribil al ultimilor ani. Iar eu îmi propun să recuperez cât voi putea de mult din timpul pe care în ultimii 13 ani NU l-am dat familiei şi celorlalte părţi bune şi frumoase din viaţa mea”, a scris Victor Ponta pe contul său de Facebook.

„Eu nu cred că un om foarte tânăr care obligația să schimbe lucrurile, să genereze evoluții pozitive în societate poate să dezarmeze atât de ușor. Starea de lehamite pe care domnul Ponta ne-o transmite prin această postare i se și datorează. Dacă e o opțiune personală, nu pot decât să o accept. Dar sper să nu fie un joc pe care politicienii români îl fac, în general, în perioade electorale”, a declarat, la Digi24, europarlamentarul PNL Norica Nicolai.



